CELEX: 32014D1213(01)
Language: ro
Date: 2014-12-12 00:00:00
Title: Decizia Comisiei din 12 decembrie 2014 de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat

13.12.2014   
            
            
               RO
            
            
               Jurnalul Oficial al Uniunii Europene
            
            
               C 447/6
            
         DECIZIA COMISIEI
   din 12 decembrie 2014
   de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
   (2014/C 447/09)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
   întrucât:
   1.   INTRODUCERE
   
   
               (1)
            
            
               Regulamentul (CE) nr. 1005/2008 („Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul INN definește procedura pentru identificarea țărilor terțe necooperante, demersurile cu privire la astfel de țări, stabilirea unei liste a acestor țări, eliminarea de pe această listă, publicarea listei și eventualele măsuri de urgență.
            
         
               (3)
            
            
               În conformitate cu articolul 32 din Regulamentul INN, Comisia trebuie să trimită o notificare țărilor terțe cu privire la posibilitatea de a fi identificate ca țări necooperante. Această notificare este de natură preliminară. Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să întreprindă toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza elemente de probă care să infirme identificarea sau, după caz, un plan de acțiune destinat să amelioreze situația și măsurile adoptate pentru a o remedia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.
            
         
               (4)
            
            
               În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă în cazul în care nu se achită de sarcinile care îi revin în temeiul dreptului internațional în calitatea sa de stat de pavilion, de stat al portului, de stat costier sau de stat comercial și care presupun luarea de măsuri de prevenire, descurajare și eliminare a pescuitului INN.
            
         
               (5)
            
            
               Identificarea țărilor terțe necooperante trebuie să se bazeze pe revizuirea tuturor informațiilor prevăzute la articolul 31 alineatul (2) din Regulamentul INN.
            
         
               (6)
            
            
               În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Măsurile prevăzute, printre altele, la articolul 38 din Regulamentul INN se aplică acelor țări.
            
         
               (7)
            
            
               În temeiul articolului 20 alineatul (1) din Regulamentul INN, acceptarea certificatelor de captură validate prezentate de țări terțe de pavilion face obiectul unei notificări către Comisie cu privire la mecanismele pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare pe care trebuie să le respecte navele de pescuit ale respectivelor țări terțe.
            
         
               (8)
            
            
               În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țări terțe în domeniile legate de punerea în aplicare a regulamentului menționat anterior.
            
         2.   PROCEDURA CU PRIVIRE LA INSULELE SOLOMON
   
   
               (9)
            
            
               Notificarea Insulelor Solomon ca stat de pavilion a fost acceptată de către Comisie în conformitate cu articolul 20 din Regulamentul INN începând cu 1 ianuarie 2010.
            
         
               (10)
            
            
               În perioada 11-14 februarie 2014, cu sprijinul Agenției Europene pentru Controlul Pescuitului (EFCA), Comisia a efectuat o vizită în Insulele Solomon în contextul cooperării administrative prevăzute la articolul 20 alineatul (4) din Regulamentul INN.
            
         
               (11)
            
            
               Vizita a urmărit verificarea informațiilor privind mecanismele Insulelor Solomon pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare care trebuie respectate de navele de pescuit ale acestui stat, precum și privind măsurile adoptate de Insulele Solomon pentru punerea în aplicare a obligațiilor asumate în cadrul luptei împotriva pescuitului INN și pentru îndeplinirea cerințelor și a aspectelor care țin de punerea în aplicare a regimului Uniunii de certificare a capturilor.
            
         
               (12)
            
            
               Raportul final privind vizita a fost trimis Insulelor Solomon la 28 februarie 2014.
            
         
               (13)
            
            
               Observațiile preliminare din partea Insulelor Solomon privind raportul final menționat au fost primite la 6 mai 2014 și la 20 mai 2014. Un răspuns oficial la observațiile privind cadrul juridic și administrativ a fost transmis la 1 octombrie 2014 și la 6 octombrie 2014.
            
         
               (14)
            
            
               În urma solicitării din partea Comisiei la 19 martie 2014, Insulele Solomon au transmis, la 28 martie 2014 și la 7 iunie 2014, informații suplimentare cu privire la aplicarea regimului Uniunii de certificare a capturilor.
            
         
               (15)
            
            
               La data de 20 mai 2014 a avut loc o întrevedere între reprezentanții Insulelor Solomon și cei ai Comisiei.
            
         
               (16)
            
            
               Insulele Solomon se numără printre membrii Comisiei pentru pescuitul în Oceanul Pacific de Vest și Central (WCPFC). Insulele Solomon au ratificat Convenția Națiunilor Unite asupra dreptului mării (UNCLOS) din 1982 și Acordul Organizației Națiunilor Unite din 1995 pentru aplicarea prevederilor Convenției Națiunilor Unite asupra dreptului mării din 10 decembrie 1982 în legătură cu conservarea și gestionarea stocurilor de pești anadromi și a stocurilor de pești mari migratori (UNFSA). Insulele Solomon sunt parte la Convenția Agenției de Pescuit a Forumului Pacificului de Sud (2) (Convenția FFA) și la Acordul de la Nauru (PNA) privind cooperarea în materie de gestionare a activităților de pescuit de interes comun (3).
            
         
               (17)
            
            
               Comisia a cules și a analizat toate informațiile pe care le-a considerat necesare pentru a evalua respectarea de către Insulele Solomon a obligațiilor lor internaționale în calitate de stat de pavilion, de stat al portului, de stat costier sau de stat comercial, astfel cum sunt prevăzute în acordurile internaționale menționate la considerentul 16 și stabilite de organizațiile regionale de gestionare a pescuitului (ORGP) relevante, menționate la considerentul 16.
            
         
               (18)
            
            
               Comisia a utilizat, de asemenea, informații obținute din datele disponibile, publicate de WCPFC, precum și informații disponibile publicului.
            
         3.   POSIBILITATEA CA INSULELE SOLOMON SĂ FIE IDENTIFICATE CA ȚARĂ TERȚĂ NECOOPERANTĂ
   
   
               (19)
            
            
               În conformitate cu articolul 31 alineatul (3) din Regulamentul INN, Comisia a analizat sarcinile Insulelor Solomon în calitate de stat de pavilion, de stat al portului, de stat costier sau de stat comercial. În scopul respectivei revizuiri, Comisia a ținut seama de criteriile enumerate la articolul 31 alineatele (4)-(7) din Regulamentul INN.
            
         3.1.   Recurența activităților navelor de pescuit INN și a fluxurilor comerciale INN [articolul 31 alineatul (4) din Regulamentul INN]
   
   
               (20)
            
            
               În ceea ce privește navele care arborează pavilionul Insulelor Solomon, având în vedere informațiile extrase din listele de nave ale ORGP, se menționează că nu există nave în listele INN provizorii sau definitive și că nu există dovezi de cazuri anterioare de nave care arborează pavilionul Insulelor Solomon care ar permite Comisiei să analizeze performanța Insulelor Solomon în ceea ce privește activitățile de pescuit INN recurente în conformitate cu articolul 31 alineatul (4) litera (a) din Regulamentul INN.
            
         
               (21)
            
            
               În temeiul articolului 31 alineatul (4) litera (b) din Regulamentul INN, Comisia a examinat, de asemenea, măsurile adoptate de Insulele Solomon cu privire la accesul pe piața lor al produselor pescărești provenite din pescuitul INN.
            
         
               (22)
            
            
               Pe baza unei evaluări a tuturor informațiilor de care dispune, Comisia consideră că Insulele Solomon nu pot garanta că produsele pescărești care intră în Insulele Solomon sau în fabricile de prelucrare din Insulele Solomon nu provin din activități de pescuit INN. Acest fapt este cauzat de problemele sistemice care subminează posibilitatea autorităților din Insulele Solomon de a urmări capturile din cauza lipsei de informații oficiale disponibile privind peștele debarcat, importat și/sau prelucrat. Principalele elemente pe care Comisia și-a întemeiat evaluarea sunt rezumate la considerentele 23-39.
            
         
               (23)
            
            
               Principalele activități de pescuit în apele aflate sub jurisdicția Insulelor Solomon nu sunt efectuate de către nave care arborează pavilionul Insulelor Solomon, ci de nave care arborează un pavilion străin și care utilizează în unele cazuri porturi locale. În raportul din cadrul celei de a 9-a sesiuni a Comitetului științific al WCPFC din 2013 (4), Insulele Solomon declară faptul că, în 2012, în apele Insulelor Solomon au activat în total 434 de nave, și anume 214 nave cu plasă-pungă, 200 de nave cu paragate și 20 de nave cu platformă și paragate. Dintre acestea, numai șase nave cu plasă-pungă, două nave cu paragate și două nave cu platformă și paragate arborează pavilionul Insulelor Solomon. În cursul vizitei Comisiei din februarie 2014, autoritățile Insulelor Solomon au confirmat faptul că au fost acordate licențe pentru a pescui în apele Insulelor Solomon unui număr de 401 nave de pescuit industrial. Scăderea numărului de nave titulare ale unei licențe față de anul 2012 este o consecință a faptului că au fost alocate mai puține licențe pentru navele care își desfășoară activitatea în temeiul unor acorduri de navlosire. Cu toate acestea, există în continuare 143 de nave cu paragate și două nave cu plasă-pungă navlosite de cinci societăți cu sediu local. Dimensiunea flotei implicate demonstrează necesitatea unor măsuri care să împiedice accesul pe piața Insulelor Solomon al produselor pescărești provenite din pescuitul INN.
            
         
               (24)
            
            
               Conform proiectului de plan de gestionare și dezvoltare a capturilor de ton prezentat de Insulele Solomon în noiembrie 2013, capturile totale din zona economică exclusivă (ZEE) a Insulelor Solomon s-au ridicat la 93 000 de tone în 2012. Aceasta reprezintă aproximativ jumătate din capturile din anii precedenți (185 000 de tone în 2010 și 177 000 de tone în 2011).
            
         
               (25)
            
            
               Industria de prelucrare a tonului din Insulele Solomon este în curs de extindere. Într-adevăr, există mai multe proiecte ale unor investitori străini, care urmăresc să înființeze noi fabrici în cadrul unei asocieri în participație cu Insulele Solomon. Prin urmare, Comisia a analizat situația referitoare la activitățile din cadrul acestei industrii și orice impact pe care aceste operațiuni l-ar putea avea în ceea ce privește accesul pe piața Insulelor Solomon al produselor pescărești provenite din pescuitul INN.
            
         
               (26)
            
            
               Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat (5) (IPOA INN) oferă orientări cu privire la măsurile convenite la nivel internațional referitoare la piață care susțin reducerea sau eliminarea comerțului cu pește și produse din pește provenite din pescuitul INN. La punctul 71 din IPOA INN se sugerează, de asemenea, că statele ar trebui să ia măsuri pentru a îmbunătăți transparența propriilor piețe în scopul de a permite trasabilitatea peștelui sau a produselor din pește. În egală măsură, Codul de conduită pentru un pescuit responsabil al Organizației Națiunilor Unite pentru Alimentație și Agricultură (FAO) (Codul de conduită al FAO) prezintă, în special la articolul 11, bune practici privind activitățile post-capturare și comerțul internațional responsabil. Articolul 11.1.11 din Codul de conduită menționat (6) prevede că statele trebuie să se asigure că peștele și produsele pescărești sunt comercializate la nivel internațional și național în conformitate cu practici solide de conservare și gestionare, prin îmbunătățirea identificării originii peștelui și a produselor pescărești.
            
         
               (27)
            
            
               În timpul vizitei sale în Insulele Solomon din februarie 2014, Comisia s-a întâlnit cu un operator al unei fabrici de prelucrare a tonului ale cărui produse sunt exportate către Uniune.
            
         
               (28)
            
            
               Potrivit acestui operator economic, fabrica sa de prelucrare se aprovizionează pentru producția de fileuri de ton gătite și de fulgi de ton pentru piața Uniunii exclusiv de la nave cu plasă-pungă care arborează pavilionul Insulelor Solomon. Restul capturilor provine de la nave cu paragate și este exportat mai ales către SUA sau către piața regională (Fiji, Vanuatu, Papua-Noua Guinee). Potrivit operatorului, fabrica de prelucrare este aprovizionată doar cu produse interne, fără a se importa materii prime. În acest context trebuie să se sublinieze însă faptul că, potrivit interpretării autorităților competente, toate capturile obținute în ZEE a Insulelor Solomon se consideră a fi originare din Insulele Solomon, indiferent de pavilionul arborat de nava de pescuit, ceea ce contravine regulilor de bază de origine care există în legislația UE (7). De asemenea, a devenit evident că autoritățile Insulelor Solomon nu au introdus nicio măsură specifică pentru a controla proveniența materiilor prime din pește și nu s-a detectat nicio măsură specifică de monitorizare a accesului în Insulele Solomon al produselor pescărești provenite din pescuitul INN. În această privință, există riscul ca materiile prime capturate de către navele de pescuit care arborează pavilionul unei alte țări decât Insulele Solomon, incluzând țările care nu sunt autorizate să exporte către Uniune în temeiul Regulamentului INN, să ajungă în industria de prelucrare fără un control adecvat privind trasabilitatea produselor.
            
         
               (29)
            
            
               În cadrul vizitei sale, Comisia s-a întâlnit, de asemenea, cu alți operatori. Comisia a încercat să verifice principiile și politicile de bază aplicate de către operatori în ceea ce privește trasabilitatea fluxurilor comerciale ale produselor de pescuit, de la plasa de pescuit la consumator. Operatorii nu au putut să răspundă în mod clar la întrebările privind lanțul de trasabilitate și stabilirea cantităților vândute și prelucrate. În ceea ce privește materiile prime vândute fabricilor de prelucrare din Insulele Solomon și din alte țări terțe, fabricile de prelucrare se bazează exclusiv pe estimări ale greutății și pe facturile pe care le primesc de la clienții lor, fără a efectua verificări suplimentare referitoare la produse. Un control sau o verificare reală nu are loc în nicio etapă. De asemenea, operatorul fabricii de prelucrare atribuie fiecărui lot de materii prime un cod în momentul primirii, însă ulterior produsele nu sunt urmărite în mod sistematic de-a lungul lanțului de prelucrare și nu se poate realiza o corelație fiabilă între produsul final și captura care îi corespunde efectiv acestuia.
            
         
               (30)
            
            
               În plus, s-a constatat că nivelul de cunoștințe al funcționarilor vamali din Insulele Solomon este foarte rudimentar. Funcționarii vamali se bazează pe informațiile furnizate de operatori în declarația de export, fără a exista o verificare suplimentară a cantităților și nici un sistem de trasabilitate care să permită stabilirea unei corelații între transport și declarațiile vamale. Procedând astfel, autoritățile nu dispun de un sistem de control privind materiile prime utilizate pentru prelucrarea produselor pescărești și nu pot realiza o corelație între materiile prime existente pe piața Insulelor Solomon și produsele pescărești exportate.
            
         
               (31)
            
            
               În ceea ce privește sistemele instituite pentru a garanta trasabilitatea, Comisia a concluzionat că Insulele Solomon nu au fost în măsură de a asigura un control sistematic al debarcărilor. Deși autoritățile locale au declarat că 100 % din debarcările în cele două porturi autorizate au fost acoperite, nu au putut dovedi modul în care au fost mobilizați inspectori pentru a asigura această acoperire. Comisia a aflat că doar un inspector a fost detașat în portul în care au loc majoritatea debarcărilor, în timp ce restul inspectorilor se deplasează în celălalt port (care nu se află pe insula principală unde autoritățile au sediul lor administrativ principal și resursele lor cele mai importante) după fiecare debarcare. Insulele Solomon au recunoscut necesitatea de a-și consolida sistemul de control și de monitorizare, cum ar fi sistemul de trasabilitate pentru produsele pescărești, introducerea declarațiilor de debarcare și a controalelor sistematice și îmbunătățirea cooperării cu autoritățile vamale.
            
         
               (32)
            
            
               O analiză aprofundată a certificatelor de captură validate de autoritățile Insulelor Solomon pentru exporturi către Uniune a relevat o serie de deficiențe în cadrul procesului de validare. Vizita Comisiei din februarie 2014 a confirmat această analiză. În special, s-a concluzionat că a lipsit un control sistematic al informațiilor furnizate în certificatele de captură. Nu a fost în vigoare niciun sistem de trasabilitate, iar cantitățile declarate în certificatul de captură au fost stabilite de operator. Autoritățile competente trebuie să se bazeze exclusiv pe aceasta. Certificatele de captură pentru importurile directe de produse prelucrate sunt validate în mod sistematic după ce transportul a părăsit deja Insulele Solomon. Insulele Solomon nu sunt în măsură să asigure controlul și trasabilitatea acestor produse, deoarece nu le inspectează fizic niciodată.
            
         
               (33)
            
            
               În plus, singurul responsabil cu validarea adesea nu are acces direct la date de control, cum ar fi sistemul de monitorizare a navelor de pescuit (VMS), informații privind licențele sau jurnalele de pescuit. În cazul în care are loc orice verificare sau verificare încrucișată înainte de validare, acest lucru trebuie să se realizeze prin apeluri telefonice la sediul Ministerului pentru pescuit și resurse marine, unde sunt centralizate informațiile pertinente. Nu este disponibilă nicio documentație cu privire la o astfel de verificare.
            
         
               (34)
            
            
               Faptul că validarea este efectuată în mod sistematic în aceeași zi precum declarația exportatorului (cu foarte puține excepții) arată că verificarea și verificările încrucișate ale datelor în prealabil sunt limitate, dacă nu chiar inexistente. În orice caz, nu a fost furnizată nicio documentație privind verificările încrucișate.
            
         
               (35)
            
            
               În plus, au fost detectate o serie de deficiențe în certificatele de captură, legate de incoerențe în sistemul de numerotare, informații insuficiente referitoare la măsurile aplicabile de conservare și gestionare, zona de capturare, precum și neconcordanțe grave ale datelor (spre exemplu, data de validare indicată precedă declarația exportatorului sau declarația de debarcare precedă data de capturare). Astfel de erori elementare pun sub semnul îndoielii credibilitatea întregii proceduri de validare.
            
         
               (36)
            
            
               Comisia a descoperit, de asemenea, cazuri în care nu există informații privind debarcările de pește (deci lipsesc declarații de debarcare) și în care Insulele Solomon au utilizat în schimb informații din autorizații de transbordare în port pentru a declara cantitățile în certificatele de captură. De asemenea, s-a luat act de faptul că operatorii utilizează modele de certificate de captură cu informații precompletate privind navele, speciile, codurile produselor etc. Au fost găsite certificate de captură validate cu rânduri necompletate pentru ton obez și ton cu aripioare galbene, în care nu au fost indicate cantitățile. Aceasta creează riscul de manipulare a certificatului de captură după validare.
            
         
               (37)
            
            
               În plus, au fost descoperite mai multe cazuri în care au fost prezentate versiuni diferite ale unor certificate de captură la importul produselor în Uniune, în care fuseseră indicate cantități diferite. Insulele Solomon au explicat că, la solicitarea operatorului, emit certificate de captură suplimentare pentru același transport, fără a întreba care este motivul solicitării și fără a cere înapoi originalul inițial pentru a preveni utilizarea frauduloasă. Această practică, împreună cu alte deficiențe detectate, generează un risc considerabil de disimulare a provenienței peștelui obținut din pescuitul INN sau cel puțin a peștelui care nu este autorizat pentru export către Uniune. În special țările din regiune care nu sunt autorizate să exporte produse din pește către Uniune ar putea profita de punctele slabe ale sistemului de validare al Insulelor Solomon pentru a face posibil importul indirect al peștelui său în Uniune. Și în această privință, Insulele Solomon au demonstrat o lipsă de înțelegere și de conștientizare a riscului generat de supraacoperirea cantităților prin emiterea unor certificate de captură în dublu sau în triplu exemplar.
            
         
               (38)
            
            
               Insulele Solomon au recunoscut toate deficiențele regimului de certificare a capturilor prezentate la considerentele 32-37 și au explicat greșelile prin incompetența funcționarilor responsabili. Insulele Solomon au explicat că depun eforturi de îmbunătățire a procesului de certificare a capturilor. În acest sens, au fost elaborate o serie de proceduri operaționale standard (POS), iar personalul participă la formări cu scopul facilitării punerii în aplicare a acestora. Cu toate acestea, toate informațiile furnizate au vizat planuri viitoare, fără vreun rezultat concret și tangibil. În plus, Comisia a încercat să verifice dacă procesul de validare a certificatelor de captură s-a îmbunătățit în urma vizitei Comisiei din februarie 2014 și a introducerii măsurilor de salvgardare de către Insulele Solomon. Cu toate acestea, pe baza informațiilor aflate la dispoziția sa, Comisia nu a observat nicio îmbunătățire.
            
         
               (39)
            
            
               Având în vedere lipsa de trasabilitate constatată și lipsa de informații disponibile Insulelor Solomon cu privire la peștele debarcat, Insulele Solomon nu pot să garanteze că produsele pescărești care intră în Insulele Solomon sau în fabricile de prelucrare din Insulele Solomon nu provin din activități de pescuit INN, astfel cum se prezintă la considerentele 28-37. Posibilitatea de a controla accesul produselor INN și exportul lor ulterior este, de asemenea, compromisă de aplicarea ambiguă a regulilor de origine, așa cum s-a explicat la considerentul 28, precum și de absența unor măsuri clare de conservare și gestionare, după cum se descrie la considerentele 63-68.
            
         
               (40)
            
            
               Prin urmare, având în vedere toate elementele concrete colectate de Comisie, precum și declarațiile transmise de Insulele Solomon, în conformitate cu articolul 31 alineatul (3) și alineatul (4) litera (b) din Regulamentul INN, se poate stabili că Insulele Solomon nu și-au îndeplinit sarcinile care le revin în baza dreptului internațional, în calitate de stat costier și de stat comercial, pentru prevenirea accesului pe piața lor al produselor pescărești provenite din activități de pescuit INN.
            
         3.2.   Nerespectarea obligațiilor legate de cooperare și de asigurarea respectării legii [articolul 31 alineatul (5) din Regulamentul INN]
   
   
               (41)
            
            
               Comisia a analizat dacă Insulele Solomon au cooperat în mod eficace cu Comisia, prin furnizarea unui răspuns la solicitările formulate de Comisie pentru a investiga, a oferi un feedback sau a asigura monitorizarea cu privire la pescuitul INN și la activitățile conexe.
            
         
               (42)
            
            
               Deși autoritățile Insulelor Solomon implicate în punerea în aplicare a regimului de certificare a capturilor prevăzut în Regulamentul INN răspund, în general, în mod cooperant și oferă feedback cu privire la solicitările de informații sau de verificare, fiabilitatea și corectitudinea răspunsurilor acestora este compromisă și subminată de lipsa de transparență și de posibilitățile reduse sau lipsa oricărei posibilități de asigurare a trasabilității produselor pescărești, așa cum s-a arătat în secțiunea 3.1.
            
         
               (43)
            
            
               În contextul evaluării generale privind îndeplinirea de către Insulele Solomon a sarcinilor lor legate de obligațiile care le revin în calitate de stat de pavilion, de stat al portului și de stat costier, Comisia a analizat, de asemenea, dacă Insulele Solomon cooperează cu alte state de pavilion pentru combaterea pescuitului INN.
            
         
               (44)
            
            
               În acest scop, cu ocazia vizitei Comisiei din februarie 2014, s-a stabilit că a existat o lipsă de voință din partea Insulelor Solomon de a coopera cu statele de pavilion ale navelor care operează în apele aflate sub jurisdicția Insulelor Solomon în cadrul a diferite acorduri de pescuit, deoarece această țară nu furnizează în mod sistematic statelor de pavilion informații referitoare la datele navelor. Acest lucru este un indiciu clar că Insulele Solomon nu își îndeplinesc obligațiile care le revin în temeiul dreptului internațional [în special articolul 7 alineatul (1) litera (a) din UNFSA] de a garanta conservarea și gestionarea eficace a stocurilor de pești anadromi din apele lor și de a asigura combaterea eficace și eficientă a pescuitului INN. Această lipsă de cooperare contravine, de asemenea, punctului 40 din Orientările voluntare ale FAO privind performanța statului de pavilion (8), conform căruia statele de pavilion și statele costiere ar trebui să încheie acorduri de pescuit numai atunci când ambele părți consideră că astfel de activități nu vor submina durabilitatea resurselor biologice marine aflate sub jurisdicția statului costier.
            
         
               (45)
            
            
               În ciuda numărului mare de transbordări ale navelor aflate sub pavilion străin care au loc în Insulele Solomon, această țară nu a stabilit o colaborare cu statele de pavilion ale acestor nave. Prin urmare, Insulele Solomon nu ar fi în măsură să își îndeplinească sarcinile care le revin în calitate de stat al portului în temeiul punctelor 52-64 din IPOA INN. În special, Insulele Solomon nu își respectă obligațiile care le revin în calitate de stat al portului față de navele aflate sub pavilion străin care utilizează porturile lor, deoarece nu cooperează cu statele de pavilion în ceea ce privește chestiuni de bază, cum ar fi schimbul de informații referitoare la debarcări, transbordări și refuzuri ale permisiunii de a utiliza un port. Deși autoritățile Insulelor Solomon au declarat, în comunicarea lor din 6 mai 2014, că vor scrie statelor de pavilion vizate pentru a consolida colaborarea în ceea ce privește completarea datelor referitoare la transbordare care trebuie indicate pe certificatele de captură pentru exporturi către Uniune, până în prezent nu au fost încheiate înțelegeri concrete cu țări terțe cu privire la schimbul de informații și date legate de transbordări.
            
         
               (46)
            
            
               În ceea ce privește colaborarea cu statele membre ale Uniunii în domeniul controlului certificatelor captură validate de Insulele Solomon, țara a primit solicitări de verificare din partea a trei state membre ale Uniunii. Solicitările au fost tratate de autoritățile competente și au primit răspuns în timp util. Cu toate acestea, de obicei, răspunsurile doar au confirmat autenticitatea certificatului de captură, fără nicio altă explicație. La fața locului, nu a fost disponibilă nicio documentație cu privire la astfel de solicitări de verificare.
            
         
               (47)
            
            
               Comisia a analizat dacă Insulele Solomon au luat măsuri eficace de asigurare a respectării legii cu privire la operatorii responsabili pentru pescuit INN și dacă s-au aplicat sancțiuni suficient de severe pentru a priva contravenienții de beneficiile rezultate din pescuitul INN.
            
         
               (48)
            
            
               În ceea ce privește conformitatea și asigurarea respectării legii, în urma vizitei Comisiei s-a constatat că Insulele Solomon nu au o legislație specifică pentru a aborda problemele legate de activitățile de pescuit INN. O astfel de omisiune arată că Insulele Solomon nu asigură controlul statului de pavilion asupra navelor de pescuit, astfel cum se prevede la articolul 94 din UNCLOS. În plus, performanța Insulelor Solomon cu privire la conformitate și asigurarea respectării legii nu este în concordanță cu punctul 21 din IPOA INN, conform căruia statele ar trebui să se asigure că sancțiunile pentru navele aflate sub jurisdicția lor care desfășoară activități de pescuit INN sunt suficient de severe pentru a preveni, a descuraja și a elimina în mod eficace pescuitul INN și pentru a-i priva pe contravenienți de beneficiile rezultate din activitățile lor ilegale.
            
         
               (49)
            
            
               Într-adevăr, într-un raport de audit publicat în 2012, auditorul general al Insulelor Solomon (9) a remarcat că legea în vigoare privind pescuitul nu mai este de actualitate și că nu acoperă obligațiile care îi revin țării în temeiul acordurilor internaționale, regionale și subregionale. Această constatare a fost susținută de autoritățile cu care Comisia s-a întâlnit în cursul vizitei sale din februarie 2014. Un nou proiect al unei legi privind pescuitul a fost prezentat înaintea vizitei. Cu toate acestea, sancțiunile prevăzute în acest proiect nu sunt suficient de severe pentru a fi eficace în asigurarea conformității, pentru a descuraja încălcările, oriunde au loc, și pentru a priva contravenienții de beneficiile rezultate din activitățile lor ilegale, în conformitate cu articolul 25 alineatul (7) din Convenția WCPFC (10). În special, regimul de sancțiuni se bazează pe un sistem de unități de penalizare al cărui temei juridic nu a fost încă stabilit. Insulele Solomon au recunoscut perimarea sistemului, care nu a fost aplicat, și au explicat că se află în proces de revizuire a acestuia. Un proiect actualizat al legii privind pescuitul a fost prezentat la 6 octombrie 2014. Cu toate acestea, situația rămâne în continuare problematică, deoarece încălcările grave, punctele de penalizare, încălcările repetate și nivelul penalităților nu au fost definite în mod clar și din cauza consecințelor juridice neclare ale acestora.
            
         
               (50)
            
            
               În ceea ce privește capacitatea existentă a Insulelor Solomon, trebuie menționat faptul că, potrivit indicelui de dezvoltare umană al Organizației Națiunilor Unite (11), Insulele Solomon sunt considerate ca fiind o țară cu un grad scăzut de dezvoltare umană (pe locul 143 din 186 de țări în anul 2013). Acest lucru este confirmat, de asemenea, de anexa II la Regulamentul (CE) nr. 1905/2006 al Parlamentului European și al Consiliului (12), în care Insulele Solomon sunt incluse în categoria țărilor cel mai puțin dezvoltate. Potrivit listei beneficiarilor de asistență oficială pentru dezvoltare (AOD) elaborate de Comitetul de asistență pentru dezvoltare (CAD) al Organizației pentru Cooperare și Dezvoltare Economică (OCDE), Insulele Solomon sunt considerate, la 1 ianuarie 2013, pentru raportarea pe 2012 (13), ca făcând parte din categoria țărilor cel mai puțin dezvoltate. În acest sens, constrângerile legate de capacitatea financiară și administrativă a autorităților competente pot fi considerate ca un factor care subminează capacitatea Insulelor Solomon de a-și îndeplini sarcinile în materie de cooperare și de asigurare a respectării legii. Cu toate acestea, este necesar să se reamintească faptul că deficiențele în cooperare și asigurarea respectării legii sunt legate de lipsa unui cadru juridic adecvat care să permită acțiuni adecvate de monitorizare și nu atât de capacitatea existentă a Insulelor Solomon de a-și respecta obligațiile internaționale. În acest sens, Comisia observă că, pe baza informațiilor obținute în cursul vizitei sale din februarie 2014, nu se poate considera că Insulele Solomon nu dispun de resurse financiare, ci mai degrabă că nu dispun de mediul juridic și administrativ necesar pentru a asigura îndeplinirea eficientă și eficace a sarcinilor lor în calitate de stat de pavilion, de stat costier, de stat al portului și de stat comercial.
            
         
               (51)
            
            
               În afară de aceasta, trebuie subliniat faptul că, în conformitate cu recomandările de la punctele 85 și 86 din IPOA INN privind cerințele speciale pentru țările în curs de dezvoltare, Uniunea a sprijinit Insulele Solomon în aplicarea Regulamentului INN printr-un program de asistență tehnică specifică finanțat de către Comisie (14).
            
         
               (52)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Insulele Solomon, în conformitate cu articolul 31 alineatele (3) și (5) din Regulamentul INN, se poate stabili că Insulele Solomon nu și-au îndeplinit sarcinile care le revin în baza dreptului internațional în calitate de stat costier și de stat comercial, în ceea ce privește eforturile de cooperare și de asigurare a respectării legii.
            
         3.3.   Neaplicarea normelor internaționale [articolul 31 alineatul (6) din Regulamentul INN]
   
   
               (53)
            
            
               Insulele Solomon au ratificat UNCLOS și UNFSA. Insulele Solomon sunt parte contractantă la WCPFC. Insulele Solomon sunt parte la Convenția FFA și la PNA privind cooperarea în materie de gestionare a activităților de pescuit de interes comun.
            
         
               (54)
            
            
               Comisia a analizat toate informațiile considerate relevante cu privire la statutul Insulelor Solomon de parte contractantă la WCPFC.
            
         
               (55)
            
            
               De asemenea, Comisia a analizat orice informație considerată relevantă cu privire la acordul Insulelor Solomon de a aplica măsurile de conservare și de gestionare adoptate de WCPFC.
            
         
               (56)
            
            
               Pe baza informațiilor furnizate de către Insulele Solomon cu privire la situația activităților de pescuit ton în apele lor, în 2012 capturile din stocurile de ton obținute în ZEE a Insulelor Solomon au reprezentat 3,5 % din captura din Oceanul Pacific de Vest și Central (15). Aceasta reprezintă o scădere cu 50 % față de anii 2010 și 2011.
            
         
               (57)
            
            
               Pe baza cifrelor prezentate la considerentul 56, se pare că Insulele Solomon gestionează resurse globale importante de ton și, astfel, au responsabilitatea, în calitate de stat costier, să asigure gestionarea responsabilă, pe termen lung și durabilă a acestei resurse. Articolele 61-64 din UNCLOS și articolele 7 și 8 din UNFSA reglementează utilizarea resurselor biologice de către statul costier, care ar trebui să promoveze obiectivul utilizării optime a resurselor biologice în zona sa economică exclusivă și să asigure respectarea de către resortisanții altor state care desfășoară activități de pescuit în zona sa economică exclusivă a măsurilor de conservare și de gestionare, precum și să coopereze cu statele și organizațiile regionale relevante implicate în respectivele activități de pescuit.
            
         
               (58)
            
            
               În acest sens, se remarcă faptul că prin cadrul juridic al Insulelor Solomon nu se asigură gestionarea eficientă și eficace a navelor care operează în apele aflate sub jurisdicția lor, ceea ce presupune o încălcare a obligațiilor și recomandărilor menționate. În plus, cadrul juridic nu conține dispoziții clare și transparente care să stabilească măsuri de conservare și de gestionare aplicabile pentru toate tipurile de ape aflate sub jurisdicția Insulelor Solomon sau în cazul în care acestea pot fi găsite, nu există proceduri clare și transparente de stabilire a modului în care ar trebui asigurată punerea în aplicare a acestora. Aceste aspecte sunt analizate mai detaliat la considerentele 59-75.
            
         
               (59)
            
            
               O dovadă clară a caracterului inadecvat al cadrului juridic al Insulelor Solomon este reprezentată de modul în care acestea gestionează resursele de ton. Insulele Solomon au explicat că actualul „Plan național al Insulelor Solomon de gestionare și dezvoltare a capturilor de ton” nu a fost pus în aplicare decât parțial și că, în consecință, urmează să fie înlocuit printr-un nou plan.
            
         
               (60)
            
            
               Noul proiect de plan de gestionare a capturilor de ton prezentat Comisiei în noiembrie 2013 furnizează cadrul juridic pentru gestionarea resurselor de ton și se aplică tuturor apelor Insulelor Solomon de la trei mile marine față de coastă, incluzând apele arhipelagice. Cu toate acestea, acesta este un document în care se stabilesc doar principii generale. În cursul vizitei Comisiei din februarie 2014, Insulele Solomon au fost de acord să revizuiască proiectul, pentru a reflecta situația reală în ceea ce privește operațiunile, activitățile și industria lor de pescuit. Insulele Solomon au declarat că noul plan va include măsurile subregionale de conservare și de gestionare, regimurile și condițiile de acordare a licențelor, limitele TAC, managementul zonal pentru apele arhipelagice și ZEE, punctele de referință și normele de control al capturilor.
            
         
               (61)
            
            
               În orice caz, este clar că planul existent este depășit și, prin urmare, încalcă obligațiile prevăzute la articolul 61 alineatele (2)-(5), articolul 62 alineatul (1) și articolul 64 din UNCLOS în ceea ce privește utilizarea optimă a resurselor prin măsuri adecvate de conservare și de gestionare.
            
         
               (62)
            
            
               Un alt aspect al deficienței de reglementare este absența unor măsuri clare de conservare și de gestionare adoptate de Insulele Solomon, pe baza celor mai bune avize științifice și în conformitate cu obligațiile care le revin în temeiul UNCLOS, UNFSA și WCPFC, în ceea ce privește toate apele care se află sub jurisdicția lor națională, inclusiv apele lor arhipelagice. Într-adevăr, în februarie 2014 s-a constatat că normele de conservare și de gestionare sunt lipsite de transparență și claritate (astfel cum se explică la considerentele 63-68) și nu par a fi nici compatibile, nici bazate pe cele mai bune avize științifice (astfel cum se explică la considerentele 69-75).
            
         
               (63)
            
            
               Apele aflate sub jurisdicția Insulelor Solomon sunt menționate ca mare teritorială, ape arhipelagice și ZEE. În temeiul articolului 3 din Convenția WCPFC, sfera de competență a WCPFC cuprinde, în principiu, toate apele din Oceanul Pacific, inclusiv apele aflate sub jurisdicția Insulelor Solomon.
            
         
               (64)
            
            
               Cu toate acestea, Insulele Solomon au informat Comisia că din punctul lor de vedere apele aflate sub jurisdicția lor (marea teritorială, apele arhipelagice, ZEE) nu sunt reglementate prin Convenția WCPFC, deși WCPFC a delegat punerea în aplicare a măsurilor sale de conservare și de gestionare părților sale contractante. De asemenea, în timp ce PNA limitează efortul de pescuit printr-o alocare a zilelor de pescuit pentru nave [schema de alocare a zilelor de pescuit pentru nave (VDS)] aplicabilă în toate zonele ZEE ale părților semnatare ale acordului, această limitare nu se aplică în apele teritoriale și arhipelagice ale Insulelor Solomon.
            
         
               (65)
            
            
               În temeiul articolelor 61-64 din UNCLOS, al articolelor 5, 7, 8, 9 și 10 din UNFSA și al obiectivului general și al normelor relevante din Convenția WCPFC (în special articolele 2, 5, 7 și 8), există o obligație clară a unui stat costier să adopte măsuri compatibile cu cele aplicabile în regiune și în marea liberă, pentru a asigura durabilitatea pe termen lung a stocurilor de pești anadromi și a stocurilor de pești mari migratori și pentru a promova obiectivul utilizării optime a acestora. Codul de conduită al FAO, în special articolele 7.1, 7.2, 7.3 și 8.1, recomandă, de asemenea, cele mai bune practici pentru îndeplinirea acestor obligații.
            
         
               (66)
            
            
               În licența de pescuit sunt stabilite condiții specifice pentru navele de pescuit care operează în apele Insulelor Solomon, și anume perioada de pescuit, speciile de pești vizate, zonele de pescuit și alte condiții. Navele care arborează pavilionul Insulelor Solomon au acces la apele arhipelagice, în timp ce flota aflată sub incidența unor acorduri de navlosire și flota care face obiectul acordurilor bilaterale/multilaterale are acces la efortul navelor cu plasă-pungă din ZEE a Insulelor Solomon, așa cum este reglementat și limitat la nivel regional în cadrul VDS. Pentru navele cu paragate sau navele care operează în apele arhipelagice, măsurile de conservare și de gestionare ar fi stabilite în licența de pescuit. Pentru navele cu platformă și paragate, măsurile de conservare și de gestionare ar fi stabilite în licența de pescuit.
            
         
               (67)
            
            
               Lipsa de claritate și de transparență a normelor aplicabile de conservare și de gestionare și a utilizării efective a efortului de pescuit în cadrul VDS, precum și numeroasele reglementări existente în ceea ce privește accesul la pescuit descrise la considerentul 66, compromit și subminează posibilitatea unei puneri în aplicare eficace a conservării și gestionării eficiente a resurselor piscicole din Insulele Solomon.
            
         
               (68)
            
            
               În concluzie, nu există norme clare, transparente și compatibile cu privire la conservare și gestionare pentru apele arhipelagice ale Insulelor Solomon, ceea ce încalcă obligațiile prevăzute la considerentul 65.
            
         
               (69)
            
            
               În temeiul articolului 61 din UNCLOS, al articolelor 5 și 6 din UNFSA și al articolelor 5 și 6 din Convenția WCPFC, statele costiere trebuie să determine captura admisibilă de resurse biologice în zona lor economică exclusivă pe baza celor mai bune date științifice aflate la dispoziția lor și pe baza unei abordări de tip preventiv; statele costiere trebuie, de asemenea, să se asigure, prin măsuri adecvate de conservare și de gestionare, că resursele biologice și stocurile din ZEE și din alte ape aflate sub jurisdicția lor nu sunt puse în pericol de exploatarea excesivă. Codul de conduită al FAO, în special articolele 7.3, 7.4 și 7.5, recomandă cele mai bune practici pentru respectarea acestor obligații.
            
         
               (70)
            
            
               Întrucât Insulele Solomon consideră că normele WCPFC nu se aplică apelor aflate sub jurisdicția lor, nu este pe deplin clar ce date sunt colectate și raportate către WCPFC; acestea pot să nu includă evaluările tuturor apelor de pescuit ale Insulelor Solomon. Rapoartele Comitetului științific al WCPFC ridică în mod regulat problema deficiențelor de date. De exemplu, în raportul din cadrul celei de a șaptea sesiuni a sa din 2011, Comitetul științific al WCPFC a remarcat la punctul 89 unele neconcordanțe între flote în ceea ce privește raportarea capturilor de ton dungat, ton cu aripioare galbene și ton obez în jurnalele de pescuit ale navelor cu plasă-pungă și, având în vedere importanța, în scopuri științifice, a datelor exacte privind compoziția capturilor navelor cu plasă-pungă, a recomandat ca această problemă să fie înaintată Comitetului tehnic și pentru controlul conformității (16). La punctul 37, comitetul a subliniat incertitudinea în ceea ce privește compoziția speciilor capturate de navele cu plasă-pungă și a solicitat părților contractante să continue îmbunătățirea estimărilor cu privire la datele privind compoziția capturilor navelor cu plasă-pungă. În cadrul celei de a opta sesiuni a sa, Comitetul științific al WCPFC a ridicat din nou probleme referitoare la deficiențele și neconcordanțele datelor (17) în ceea ce privește capturile și compoziția capturilor, a făcut observații în legătură cu obligațiile de raportare din cadrul acordurilor de navlosire și a formulat recomandări de gestionare în scopul îmbunătățirii (18). Acesta a abordat, de asemenea, lipsa transmiterii de date sau transmiterea unor date nefiabile de către unele părți contractante, dintre care unele operează în apele aflate sub jurisdicția națională a Insulelor Solomon.
            
         
               (71)
            
            
               De asemenea, rapoartele precizează că o observare cu acoperire de 100 %, astfel cum a fost prevăzută de WCPFC, nu a fost încă îndeplinită, și că Insulele Solomon nu o respectă încă, conform raportului anual înaintat Comitetului științific în 2012 (19).
            
         
               (72)
            
            
               Comitetul științific al WCPFC a atras atenția în cadrul celei de a șaptea reuniuni a sa asupra faptului că, în cazul în care practicile recente de pescuit pentru tonul dungat continuă, nivelurile ratelor de captură ar trebui să scadă și capturile ar trebui să se diminueze, deoarece stocurile de pește sunt exploatate până la nivelul producției maxime durabile. Prin urmare, creșterea efortului de pescuit ar trebui monitorizată (20).
            
         
               (73)
            
            
               Insulele Solomon nu aplică niciuna dintre măsurile WCPFC de conservare și de gestionare în apele lor arhipelagice și nu au în vigoare decât măsuri compatibile în mod limitat. Având în vedere caracterul anadrom și de mare migrator al resurselor de ton și importanța stocurilor de ton și a activităților de pescuit în apele arhipelagice ale Insulelor Solomon, care reprezintă o zonă geografică importantă de depunere a icrelor pentru speciile de ton, această situație pune în pericol orice efort de conservare cu privire la stocul de ton în ansamblu în regiunea Pacificului. Prin urmare, Insulele Solomon nu asigură aplicarea măsurilor de conservare și de gestionare în toate apele aflate sub jurisdicția lor într-un mod compatibil cu cerințele WCPFC și în conformitate cu obligația de a se asigura că speciile aflate sub jurisdicția statului costier nu sunt puse în pericol de exploatarea excesivă.
            
         
               (74)
            
            
               Comisia a evaluat, de asemenea, orice acțiune sau omisiune a Insulelor Solomon, care este posibil să fi diminuat eficacitatea legislației, a reglementărilor sau a măsurilor internaționale de conservare și de gestionare aplicabile.
            
         
               (75)
            
            
               În această privință, nici planul în vigoare de gestionare a capturilor de ton și nici proiectul de „Plan al Insulelor Solomon de gestionare și dezvoltare a capturilor de ton” nu stabilesc obiective clare pentru a limita numărul de licențe și captura totală admisibilă. Prin urmare, Comisia consideră că lipsa unor măsuri de conservare și de gestionare subminează respectarea de către Insulele Solomon a obligațiilor internaționale care le revin. Întrucât tonul este o specie anadromă și de mare migrator, măsurile de conservare și de gestionare trebuie să fie coerente și compatibile în întreaga zonă de migrație pentru a fi eficace și durabile, acesta reprezentând, de asemenea, obiectivul general al Convenției WCPFC.
            
         
               (76)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Insulele Solomon, în conformitate cu articolul 31 alineatele (3) și (6) din Regulamentul INN, se poate stabili că Insulele Solomon nu și-au îndeplinit sarcinile care le revin în baza dreptului internațional în ceea ce privește normele, reglementările și măsurile de conservare și de gestionare internaționale.
            
         3.4.   Constrângeri specifice țărilor în curs de dezvoltare
   
   
               (77)
            
            
               Ținând seama de clasificarea Insulelor Solomon ca o țară cu un grad scăzut de dezvoltare umană și ca o țară care face parte din categoria țărilor cel mai puțin dezvoltate (după cum s-ar arătat la considerentul 50), Comisia a analizat dacă informațiile colectate ar putea fi legate de constrângerile specifice ale Insulelor Solomon ca țară în curs de dezvoltare.
            
         
               (78)
            
            
               Ar trebui remarcat faptul că notificarea Insulelor Solomon ca stat de pavilion a fost acceptată de către Comisie în conformitate cu articolul 20 din Regulamentul INN începând cu 1 ianuarie 2010. După cum este stipulat la articolul 20 alineatul (1) din Regulamentul INN, Insulele Solomon au confirmat că dispun de mecanisme naționale pentru punerea în aplicare, controlul și asigurarea respectării legilor, reglementărilor și măsurilor de conservare și de gestionare care trebuie respectate de către navele lor de pescuit.
            
         
               (79)
            
            
               Deși pot exista, în general, constrângeri de capacitate specifice cu privire la control și monitorizare, constrângerile specifice cu care se confruntă Insulele Solomon din cauza nivelului lor de dezvoltare nu pot justifica absența unor dispoziții specifice în cadrul juridic național referitoare la instrumentele internaționale de combatere, descurajare și eliminare a activităților de pescuit INN. În plus, aceste constrângeri nu pot justifica faptul că Insulele Solomon nu au stabilit un sistem de sancțiuni pentru încălcările măsurilor de gestionare și de conservare internaționale.
            
         
               (80)
            
            
               De asemenea, trebuie avut în vedere faptul că Uniunea a finanțat deja acțiuni de asistență tehnică specifică în Insulele Solomon în ceea ce privește combaterea pescuitului INN (21) și că, în prezent, furnizează în continuare asistență tehnică acestei țări printr-un program specific de consolidare a capacităților.
            
         
               (81)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a declarațiilor transmise de Insulele Solomon, s-a putut stabili, în conformitate cu articolul 31 alineatul (7) din Regulamentul INN, că stadiul în care se află Insulele Solomon în ceea ce privește guvernanța în domeniul pescuitului poate fi afectat de nivelul lor de dezvoltare. Cu toate acestea, ținând cont de natura deficiențelor constatate în Insulele Solomon, de asistența acordată de Uniune și de acțiunile întreprinse pentru a remedia situația, nivelul de dezvoltare al țării respective nu poate pe deplin scuza sau justifica performanța globală a Insulelor Solomon ca stat de pavilion sau stat costier cu privire la pescuit și insuficiența acțiunilor lor de prevenire, descurajare și eliminare a pescuitului INN.
            
         4.   CONCLUZIE PRIVIND POSIBILITATEA IDENTIFICĂRII CA ȚARĂ TERȚĂ NECOOPERANTĂ
   
   
               (82)
            
            
               Având în vedere concluziile la care s-a ajuns în legătură cu faptul că Insulele Solomon nu și-au îndeplinit sarcinile care le revin în temeiul dreptului internațional în calitate de stat de pavilion, de stat al portului, de stat costier sau de stat comercial și nu au luat măsuri pentru prevenirea, descurajarea și eliminarea pescuitului INN, în conformitate cu articolul 32 din Regulamentul INN, această țară ar trebui să fie notificată cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.
            
         
               (83)
            
            
               În conformitate cu articolul 32 alineatul (1) din Regulamentul INN, Comisia ar trebui să notifice Insulele Solomon cu privire la posibilitatea de a fi identificate ca țară terță necooperantă. De asemenea, Comisia ar trebui să întreprindă toate demersurile prevăzute la articolul 32 din Regulamentul INN în ceea ce privește Insulele Solomon. În interesul unei bune administrări, ar trebui să se stabilească un termen în care țara respectivă să poată răspunde în scris la notificare și să rectifice situația.
            
         
               (84)
            
            
               În afară de aceasta, ar trebui să se precizeze faptul că notificarea Insulelor Solomon cu privire la posibilitatea de a fi identificate ca țară pe care Comisia o consideră necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor necooperante,
            
         DECIDE:
   Articol unic
   Insulele Solomon sunt notificate cu privire la posibilitatea de a fi identificate de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.
   
      Adoptată la Bruxelles, 12 decembrie 2014.
      
         
            Pentru Comisie
         
         Karmenu VELLA
         
            Membru al Comisiei
         
      
   
   
      (1)  JO L 286, 29.10.2008, p. 1.
   
      (2)  http://www.ffa.int/
   
      (3)  Acordul de la Nauru (http://www.ffa.int/node/93#attachments).
   
      (4)  A noua sesiune ordinară a Comitetului științific al WCPFC, 6-14 august 2013, Pohnpei, Statele Federate ale Microneziei, Raportul anual către Comisie, partea 1: Informații privind cercetarea și statisticile din domeniul pescuitului, Insulele Solomon, WCPFC-SC9-AR/CCM-21 (http://www.wcpfc.int/system/files/AR-CCM-21-Solomon-Islands-AR-Part-1.pdf).
   
      (5)  Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat, Organizația Națiunilor Unite pentru Alimentație și Agricultură, 2001.
   
      (6)  Codul de conduită pentru un pescuit responsabil, Organizația Națiunilor Unite pentru Alimentație și Agricultură, 1995.
   
      (7)  Articolele 22-27 din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1), articolul 67 alineatul (1) litera (a) și articolele 72 și 75 din Regulamentul (UE) nr. 1063/2010 al Comisiei din 18 noiembrie 2010 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 307, 23.11.2010, p. 1).
   
      (8)  Orientările voluntare privind performanța statului de pavilion, Organizația Națiunilor Unite pentru Alimentație și Agricultură, 2014.
   
      (9)  http://www.pmc.gov.sb/content/fisheries-act-outdated
   
      (10)  Convenția privind conservarea și gestionarea rezervelor de pești mari migratori din Oceanul Pacific de Vest și Central, adoptată la Honolulu, la 5 septembrie 2000 (http://www.wcpfc.int/doc/convention-conservation-and-management-highly-migratory-fish-stocks-western-and-central-pacific).
   
      (11)  Informații preluate de pe site-ul http://hdr.undp.org/en/statistics
   
      (12)  Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (JO L 378, 27.12.2006, p. 41).
   
      (13)  http://www.oecd.org/dac/stats/daclistofodarecipients.htm
   
      (14)  Care asistă țările în curs de dezvoltare în procesul de conformare cu punerea în aplicare a Regulamentului (CE) nr. 1005/2008 privind pescuitul ilegal, nedeclarat și nereglementat (INN), EuropeAid/129609/C/SER/Multi.
   
      (15)  A opta sesiune ordinară a Comitetului științific al WCPFC, WCPFC SC8-AR/CCM-21.
   
      (16)  Raport de sinteză al Comitetului științific al WCPFC, cea de a șaptea sesiune ordinară, Pohnpei, Statele Federate ale Microneziei, 9-17 august 2011 (http://www.wcpfc.int/node/2896).
   
      (17)  Raport de sinteză al Comitetului științific al WCPFC, cea de a opta sesiune ordinară, 7-15 august 2012 (http://www.wcpfc.int/node/4587), secțiunea 3.1.
   
      (18)  Raport de sinteză al Comitetului științific al WCPFC, cea de a opta sesiune ordinară, punctele 69-71.
   
      (19)  A opta sesiune ordinară a Comitetului științific al WCPFC, WCPFC-SC8-AR/CCM-21.
   
      (20)  Raport de sinteză al Comitetului științific al WCPFC, cea de a șaptea sesiune ordinară, punctele 35 și 36.
   
      (21)  A se vedea nota de subsol 14.